Nnyaa ga go a nna jalo. Ntlha ke gore lefoko la Sehebera le le ranotsweng e le “letsatsi” le ka kaya boleele jo bo farologaneng jwa nako, e seng fela nako ya boleele jwa diura di le 24. Ka sekai, fa Moshe a tlhalosa ka bokhutshwane tiro ya Modimo ya go bopa, o bua ka malatsi otlhe a marataro a popo a re ke letsatsi le le lengwe. (Genesise 2:4) Eleruri ga go na sepe mo Dikwalong se se tshegetsang kgopolo ya gore letsatsi lengwe le lengwe la popo le ne le le boleele jwa diura di le 24. 5 Moshe o ne a re tlhomela sekao sa tumelo le sa bopelokgale. (Baheb. 11:24-27) Go tloga ka 1513 go ya go 1473 B.C.E., Modimo o ne a mo dirisa go ntsha Baiseraele kwa Egepeto le go ba kaela fa ba le kwa nageng. Moshe o ne a ikutlwa a sa tshwanelege sentle go dira kabelo eno, mme gone o ne a e amogela. (Ekes. 6:12) Ene le morwarragwe e bong Arone, ba ne ba tlhagelela fa pele ga Faro yo o setlhogo wa kwa Egepeto gangwe le gape mme ka bopelokgale ba itsise Dipetso di le Lesome tse Jehofa a neng a tla tlontlolola medingwana ya Baegepeto ka tsone, a bo a golola batho ba Gagwe. (Ekes., kgao. 7-12) Moshe o ne a bontsha tumelo le bopelokgale ka gonne Modimo o ne a mo ema nokeng ka metlha, fela jaaka le rona a re ema nokeng.—Dute. 33:27.